Nordjyllands Politi håber på hjælp fra offentligheden i forsøget på at finde frem til gerningsmanden bag et røveri i en kiosk i Nørresundby. Røveriet blev begået 9. april klokken 14.31. Politiet har efterforsket røveriet i de uger, der er gået, siden det fandt sted. Indtil videre er det ikke lykkedes dem at fastslå gerningsmandens identitet. Derfor har de nu offentliggjort en video, der er optaget i kiosken, mens røveriet skete. Det sker i håb om, at der er nogle, som kan genkende gerningsmandens stemme og dermed hjælpe med at fastslå, hvem han måtte være. - Vi håber, at der er nogle borgere, der ud fra stemmen ved, hvem gerningsmanden er. Genkender man stemmen, der høres ret tydeligt på videoen, så skal man ringe til politiet på 114, således at vi kan få ham retsforfulgt for sine handlinger, siger politikommissær Kenneth Rodam. Fik ukendt pengebeløb med sig Gerningsmanden var maskeret med elefanthue og parkacoat med hætten trukket op om ansigtet. Han brugte overtrækshandsker, hvorpå der var skrevet eller trykt ’CUT’. - Det kan også være, at der er nogle, der genkender disse eller ved, hvorfra de stammer, siger Kenneth Rodam. Derudover beskrives gerningsmanden som dansk af udseende og dansktalende med lokal accent, cirka 180 centimeter høj og almindelig til kraftig af bygning. Gerningsmanden slap ved røveriet afsted med et ukendt pengebeløb fra kioskens kasseapparat. Har man oplysninger i sagen, så skal man ringe til Nordjyllands Politi på telefonnummer 114.

Referat:
Nordjyllands Politi efterlyser en ukendt og maskeret gerningsmand, som 9. april begik et røveri i en kiosk i Nørresundby.